Standards speel tot hy blou is, maar kom nêrens | Netwerk24
Standards speel tot hy blou is, maar kom nêrens
Lower Paarl RFC (Blues) het Saterdag sy topses-kompetisie in die Paarl-streekliga met 'n oortuigende oorwinning begin deur Young Standards met 53-10 af te ransel.
Die twee spanne was ook die vorige week slaags in die ligawedstryd toe Blues in die doodsnikke met 27-24 geseëvier het. Hierdie keer het Blues regtig 'n stappie op beweeg en Standards het hom vasgeloop in 'n begeesterde blou masjien.
Blues het alle fasette van die spel oorheers. Sy aanvallende spel was een om te aanskou en die groot skare van die spanne het hardlooprugby op sy beste gesien. Rustyd het Blues reeds met 26-5 voorgeloop en die skrif was aan die muur.
Standards het nie antwoorde gehad vir die manne in blou nie en hier moet Blues se verdediging ook uitgesonder word met die kaptein, Rennie Jacobs, aan die spits.
Die tweede span van Blues het in die doodsnikke 'n 10-0 voorsprong weggegooi en met 10-10 gelykop teen Young Standards se tweedes gespeel.
Saterdag lei alle paaie na Dal Josafat-stadion, wanneer Blues en Albions kragte meet. Die verwagtinge is groot vir een van hierdie twee spanne om met die topses-beker weg te stap.
. Albions, wat hierdie jaar vir die eerste keer as Paarl-streekligakampioen gekroon is, sal ook die topses-beker wil huis toe neem. Blues, wat ná Albions in die tweede plek geëindig het, sal 'n stokkie daarvoor wil steek. Albions word definitief as die gunsteling beskou.